বামেদের ব্রিগেডে নেই মীনাক্ষীর নাম, কেন?

কলকাতা: সিপিএমের (CPIM) সদ্য সমাপ্ত পার্টি কংগ্রেসে কেন্দ্রীয় কমিটির সদস্য হয়েছেন যুবনেত্রী মীনাক্ষী মুখোপাধ্যায় (Minakshi Mukherjee)। সেই থেকেই দলের অন্দরমহলে শুরু হয়েছে টানাপোড়েন। একপক্ষ তাঁকে ঘিরে উচ্ছ্বসিত, অন্যপক্ষের মধ্যে স্পষ্ট মতবিরোধ। এই সব জল্পনার মাঝেই ব্রিগেড সমাবেশের বক্তা তালিকা থেকে শেষ মুহূর্তে বাদ পড়ল তাঁর নাম। আগে তালিকায় জায়গা হলেও আবার তা কেটে দেওয়া হয়েছে বলে জানা গিয়েছে। রবিবারের সভায় সিপিএমের শ্রমিক, কৃষক, খেতমজুর সংগঠনের আয়োজনে তৈরি হয়েছে মঞ্চ, অথচ সেখানে মীনাক্ষীর জায়গা নেই— এই খবরে দলীয় মহলে শুরু হয়েছে নতুন করে কানাঘুষো।

তবে বক্তৃতার চেয়েও এবার যেন বেশি আলোচনায় ব্রিগেডের খাবারের আয়োজন। বামেদের সভা মানেই বরাবরই কচুরি, আলুর তরকারি, মিষ্টি আর চায়ের সাদামাটা পরিবেশ। আর যারা একটু বেশি রকমের সস্তা স্বাদ খোঁজেন তাদের জন্য থাকত মুড়ি, ঘুগনি আর আলুর চপ। কিন্তু এই বছর সেই ছক ভাঙতেই চমক দিল আয়োজকেরা। বক্তার তালিকা নিয়ে যতই টানাপোড়েন হোক, পেটপূজোর তালিকায় কিন্তু রাখা হয়েছে রাজকীয় ভাত, ডাল, ডিমের ঝোল, তরকারি, রুটি আর মাংসের মতো পদ!

আরও পড়ুন: হাওড়ায় বন্ধ লঞ্চ পরিষেবা

২০১১ থেকে বিরোধী আসনে বসে বামেদের অস্তিত্ব সংকট যে কোথায় গিয়ে ঠেকেছে তা সবারই জানা। ময়দানে সিপিএম সহ বাকি বাম দলগুলির লড়াই যেন নিঃশ্বাসের শেষ ধাপে এসে দাঁড়িয়েছে। সামনে ২০২৬-এর বিধানসভা নির্বাচন। তবে সেই শূন্যতা কাটিয়ে ফের জনসংযোগের আস্থা ফেরাতে পারবে কিনা তা নিয়ে সংশয় কাটেনি। এই প্রেক্ষিতে মীনাক্ষীর নাম থাকা বা না থাকা নিয়েই মূলত বিতর্ক। বক্তাদের তালিকায় দেখা যাবে মহম্মদ সেলিম, অমল হালদার, নিরাপদ সর্দার, বন্যা টুডু, সুখরঞ্জন দে, অনাদি সাহুর মতো পরিচিত মুখ। কিন্তু মীনাক্ষীকে বাদ দিয়ে ভিড় টানা আদৌ সম্ভব কিনা, তা নিয়ে চিন্তিত নেতা-কর্মীরাও।

২০২৪ সালে তাঁর নেতৃত্বে হওয়া ‘ইনসাফ যাত্রা’ সভায় ভালই জমায়েত হয়েছিল, তবুও শূন্যতার সংকট কাটেনি। তাই শুরুতে নাম রাখা হলেও শেষ মুহূর্তে বাদ পড়ায় ফের প্রশ্নের মুখে সিপিএমের কৌশল। অনেকের ধারণা, মীনাক্ষীর উপস্থিতি অন্তত কিছু নতুন প্রজন্মের মুখ টানতে পারত। তবে এবার বক্তৃতার থেকে বড় আকর্ষণ হয়ে উঠেছে খাবারের মেনু।

ফলে এই গরমের মধ্যে নেতাদের বক্তৃতা শোনার থেকে ‘ডিম-মাংসের প্লেট’ এখন ব্রিগেড ভিড়ের মূল চাবিকাঠি হয়ে উঠেছে বলেই মনে করছেন অনেকেই। বক্তা নয়, এবার ব্রিগেডে আসার একটাই কারণ—রসনাতৃপ্তি!

দেখুন আরও খবর: